હકીકતમાં ટ્વિટર પર જાણીતા અખબાર, ન્યૂઝ ચેનલ, વેબસાઈટની ઠેકડી ઉડાડતાં ઘણાં પેરોડી એકાઉન્ટ છે. એવું એક પેરોડી એકાઉન્ટ ટાઇમ્સ નાઉ ટીવી ચેનલનું છે, જેનું નામ છે ટાઇમ્સ હાઉ. બન્નેના દેખાવ એકસરખા છે. પેલું મશ્કરું ટ્વિટ પણ ટાઇમ્સ હાઉસ દ્વારા જ કરવામાં આવેલું. આને સાચું માની લઈને કંઈ કેટલા પત્રકાર તથા સાંસદ રાજીવ ચંદ્રશેખર જેવાઓએ પ્રતિક્રિયા આપી. આજ તકની અંજના ઓમ કશ્યપ નામની સમાચાર સંચાલિકાએ તો એક ડગલું આગળ વધીને આ કહેવાતા ફતવા વિશે આખો પ્રોગ્રામ ને ડિબેટ સુદ્ધાં યોજી નાખ્યાં. પછી જ્યારે સત્ય બહાર આવ્યું કે આ તો ફેક ન્યૂઝ છે ત્યારે આજ તક તથા અંજના ઓમ કશ્યપને ભારે નીચાજોણું થયું. માટે હંમેશા એ વાતનું ધ્યાન રાખો કે તમારી પાસે આવેલ માહિતી કે સમાચારનો સ્રોત આવી જ કોઈ વ્યંગ કરતી કે મજાક કરતી વેબસાઈટ તો નથી ને.